Kërkime për ndalimin e epidemisë së SIDA-s
Një grup për çështjen e SIDA-s thotë se viti 2013 është vendimtar për luftën ndaj sëmundjes së shekullit
Grupi për çështjen e SIDA-s, i quajtur AVAC bën të ditur se viti 2013 do të jetë një vit shumë i rëndësishëm për ndalimin e epidemisë. Grupi ka përgatitur raportin e tij vjetor, i cili bën thirrje për një valë ambicioze fondesh, zbatim idesh dhe kërkime shkencore për SIDA-n. Shifrat e fundit për sëmundjen e HIV/SIDA tregojnë se ka patur 2.5 milion të infektuar të rinj në vitin 2011, numri më i ultë i arritur ndonjëherë. Por vetëm 1.4 milion njerëz iu shtuan programeve që trajtojnë këtë sëmundje. Drejtori ekzekutiv i gurpit të të drejtave për të prekurit nga SIDA, AVAC thotë se me veprimet e duhura, bota mund të mbërrijë në një “pikë kthese” për këtë epidemi. Gjithsesi, ai thotë se një piksynim i tillë mund të arrihet nëse përpjekjet përshpejtohen. Raporti i grupit AVAC i quajtur “Arritja e fundit- një vit në vazhdim” bën fjalë për një axhendë në tre pjesë e cila do t’i japë fund epidemisë së SIDA-s: Shpërndarje, Paraqitje dhe Zhvillim. Ai thotë se është e nevojshme që të krijohet një sistem më i mirë për përhapjen e masave mbrojtëse kundër infektimeve. Raporti bën thirrje për projekte demonstruese për të treguar se sa me vlerë mund të jenë ato nëse bëhet në një shkallë të gjerë. AVAC rendit përparësitë kryesore për vitin 2013. Përparësi tjetër është edhe ruajtja e fondeve për kërkime për parandalimin, kryesisht nga Instituti Kombëtar i Shëndetit. Zoti Warren thotë se “e ardhmja e risive për parandalimin e sëmundjes nuk është në nivelin e duhur”. Nëse nuk ndërrmeren veprimet që tani, shton zoti Warren, atëherë brezi i ardhshëm do të pyesë: “pse thatë se ishte e mundur ndalimi i epidemisë, por dështuat ta realizonit këtë synim?”